Zápisnica zo zasadnutia obecného zastupiteľstva obce Košolná

 konaného dňa 06.02.2019

Počet poslancov:

7

Prítomní:


6




Neprítomný: 1 (Peter Novák)

Program: 

1. Otvorenie

2. Určenie zapisovateľa a overovateľov zápisnice

3. Schvaľovanie dodatku č. 1 k Zmluve o zriadení spoločného obecného úradu

4. Schvaľovanie zámeru prenájmu majetku – časť budovy – súpisné číslo 2 , ležiacej na parcele č. 42/1– spolu cca 137 m2  - terajšia posilňovňa,  zastavané plochy a nádvoria, LV č. 500 
5. Schvaľovanie predloženia žiadosti o poskytnutie dotácie v programe „Podpora rozvoja športu na rok 2019“ 

6. Schvaľovanie predloženia žiadosti na podporu realizačných prvkov výsadby – Slovenská agentúra životného prostredia

7. Oboznámenie sa s možnosťou získania dotácie na rekonštrukciu sociálnych zariadení v MŠ

8. Plán kontrolnej činnosti hlavnej kontrolórky na 1. polrok 2019

9. Rôzne

10. Diskusia

11. Záver

K bodu 1. „Otvorenie“

Starosta obce PhDr. Martin Halaksa otvoril zasadnutie obecného zastupiteľstva a privítal prítomných. Následne prítomných oboznámil s návrhom programu zasadnutia obecného zastupiteľstva. Mgr. Igor Rábara požiadal o doplnenie bodu programu – schválenie odmeny poslancom predchádzajúceho OZ, kontrolórka obce Ing. Zuzana Minarovičová požiadala o zaradenie bodu programu – Správa hlavnej kontrolórky o kontrolnej činnosti za rok 2018. Poslanci OZ rozhodli, že tieto body budú prerokované v bode rôzne. 

Následne prijalo obecné zastupiteľstvo obce Košolná znesenie č. 11: „Obecné zastupiteľstvo obce Košolná  schvaľuje  program zasadnutia obecného zastupiteľstva podľa pozvánky“.

za hlasovalo :

6 poslancov

proti hlasovalo :

žiaden poslanec

zdržal sa hlasovania :
žiaden poslanec
K bodu 2. „Určenie zapisovateľa a overovateľov zápisnice“

Za zapisovateľku zápisnice určil starosta obce pracovníčku obecného úradu p. Leu Loučkovú a za overovateľov zápisnice Mgr. Igora Rábaru a p. Štefana Belicu.
K bodu 3. „Schvaľovanie dodatku č. 1 k Zmluve o zriadení spoločného obecného úradu“
Starosta obce vysvetlil prítomným, že tento dodatok dopĺňa pôvodnú zmluvu, ktorá bola schválená obecným zastupiteľstvom dňa 19.12.2018. Dodatok treba schváliť, nakoľko Obec Jaslovské Bohunice odstúpila zo Spoločného Obecného Úradu.

Nakoľko dostali poslanci OZ návrh dodatku č. 1 k zmluve o zriadení Spoločného Obecného Úradu

v dostatočnom predstihu a nemali žiadne námietky prijalo zastupiteľstvo obce Košolná uznesenie 

č. 12: Obecné zastupiteľstvo obce Košolná schvaľuje uzatvorenie Dodatku č. 1 k zmluve o zriadení Spoločného Obecného Úradu.
za hlasovalo :

6 poslancov

proti hlasovalo :

žiaden poslanec
zdržal sa hlasovania :
žiaden poslanec
K bodu 4. „Schvaľovanie zámeru prenájmu majetku – časť budovy – súpisné číslo 2 , ležiacej na parcele č. 42/1– spolu cca 137 m2  - terajšia posilňovňa,  zastavané plochy a nádvoria, LV č. 500 “
Starosta obce vysvetlil prítomným, že Občianskemu združeniu KROTON Košolná  skončila zmluva o prenájme majetku Obce Košolná (priestory posilňovne). Nakoľko momentálne obec tieto priestory využíva na účely posilňovne a v najbližšej dobe neplánuje iný účel využitia týchto priestorov, navrhuje starosta obce tento priestor prenajať občianskemu združeniu KROTON Košolná. Členovia vyššie uvedeného občianskeho združenia sa veľmi aktívne podieľali na prestavbe týchto priestorov a tiež prisľúbili občanom poradenstvo pri cvičení. Preto navrhuje starosta obce uverejniť zámer prenájmu majetku Obce Košolná. Poslanec Štefan Belica sa spýtal, prečo starosta navrhuje prenájom majetku na päť rokov. Upozornil, že ak bude zmluva o prenájme majetku uzatvorená na päť rokov, nebude môcť obec tento priestor počas tejto doby inak využívať ani v prípade, že by to bolo potrebné.
Po kratšej diskusii obecné zastupiteľstvo obce Košolná prijalo uznesenie č. 13: Obecné zastupiteľstvo obce Košolná schvaľuje Zámer prenájmu majetku Obce Košolná.
za hlasovalo :

6 poslancov

proti hlasovalo :

žiaden poslanec
zdržal sa hlasovania :
žiaden poslanec
K bodu 5. „Schvaľovanie predloženia žiadosti o poskytnutie dotácie v programe „Podpora rozvoja športu na rok 2019“ “
Starosta obce oboznámil prítomných o možnosti čerpania nenávratného finančného príspevku (NFP) z Úradu vlády SR na podporu rozvoja športu. Navrhuje požiadať o NFP na účely opravy budovy s. č. 2 – bývalý školský byt. Na budove treba opraviť strechu, elektrické rozvody, sociálne zariadenia a podobne. Maximálna výška finančného príspevku je 20 000 EUR a pri maximálnom čerpaní príspevku predstavuje výška vlastných zdrojov 5 % - 1 000 EUR. 
Po dlhšej diskusii obecné zastupiteľstvo obce Košolná prijalo uznesenie č. 14: Obecné zastupiteľstvo obce Košolná schvaľuje predloženie žiadosti o poskytnutie dotácie z Úradu Vlády SR v programe „Podpora rozvoja športu na rok 2019“ na rekonštrukciu a opravu budovy s. č. 2 – bývalý školský byt.
za hlasovalo :

6 poslancov

proti hlasovalo :

žiaden poslanec
zdržal sa hlasovania :
žiaden poslanec
K bodu 6. „Schvaľovanie predloženia žiadosti na podporu realizačných prvkov výsadby – Slovenská agentúra životného prostredia“
Pracovníčka obce p. Lea Loučková oboznámila prítomných s možnosťou čerpania NFP zo Slovenskej agentúry životného prostredia na úpravu verejných priestranstiev vo vlastníctve obce. Jedná sa o výsadbu stromov a kríkov a prípravu terénu pred výsadbou. Výška dotácie je od 7 000 EUR do 16 500 EUR bez spoluúčasti obce. Náklady obce by predstavovali cca 1000 – 1500 EUR na vypracovanie realizačného projektu výsadby. Poslanci žiadajú zvolať stretnutie so záhradným architektom, kde by boli dohodnuté konkrétne miesta, realizácia, druhy vysádzaných stromov a kríkov a podobne.
Obecné zastupiteľstvo obce Košolná prijalo uznesenie č. 15: Obecné zastupiteľstvo obce Košolná berie na vedomie možnosť podania žiadosti na podporu realizačných prvkov výsadby – Slovenská agentúra životného prostredia.
za hlasovalo :

6 poslancov

proti hlasovalo :

žiaden poslanec
zdržal sa hlasovania :
žiaden poslanec
K bodu 7. „Oboznámenie sa s možnosťou získania dotácie na rekonštrukciu sociálnych zariadení v MŠ“.
Starosta obce oboznámil prítomných o možnosti čerpania NFP z MF SR. Pôvodne navrhoval použiť finančné prostriedky na rekonštrukciu kúrenia a sociálnych zariadení v materskej škole, avšak vyskytla sa možnosť získania finančných prostriedkov na rekonštrukciu kúrenia a sociálnych zariadení v MŠ grantom z Pôdohospodárskej platobnej agentúry (PPA). V prípade získania  grantu z PPA pre MŠ,  navrhoval by starosta obce použiť NFP z MF SR na opravu miestnej komunikácie po výstavbe kanalizácie na ulici „Na Záhumní“.  
Následne obecné zastupiteľstvo obce Košolná prijalo uznesenie č. 16: Obecné zastupiteľstvo obce Košolná berie na vedomie možnosť čerpania NFP z MF SR.
za hlasovalo :

6 poslancov

proti hlasovalo :

žiaden poslanec
zdržal sa hlasovania :
žiaden poslanec
K bodu 8. „Plán kontrolnej činnosti hlavnej kontrolórky na 1. polrok 2019“.
Kontrolórka obce Ing. Zuzana Minarovičová prečítala a vysvetlila prítomným plán kontrolnej činnosti na 1. polrok 2019 (príloha č. 1 tejto zápisnice). Poslanec Mgr. Igor Rábara predložil poslancom svoj návrh - doplnenie plánu kontrolnej činnosti na 1. polrok 2019. Vysvetlil prítomným prečo návrh predkladá. Predovšetkým doplnil dátumy ku konkrétnym úlohám. Tiež oboznámil poslancov o možnosti zadávania úloh hlavnej kontrolórke obce.
Následne obecné zastupiteľstvo obce Košolná prijalo uznesenie č. 17: Obecné zastupiteľstvo obce Košolná schvaľuje Plán kontrolnej činnosti hlavnej kontrolórky na 1. polrok 2019 podľa prílohy č. 1 tejto zápisnice.
za hlasovalo :

6 poslancov

proti hlasovalo :

žiaden poslanec
zdržal sa hlasovania :
žiaden poslanec
K bodu 9. „Rôzne“.
9.1. Správa hlavnej kontrolórky o kontrolnej činnosti za rok 2018
Kontrolórka obce Ing. Zuzana Minarovičová prečítala závery jednotlivých kontrol vykonaných v roku 2018. Správa hlavnej kontrolórky o kontrolnej činnosti za rok 2018 tvorí prílohu č. 2 tejto zápisnice.
Následne obecné zastupiteľstvo obce Košolná prijalo uznesenie č. 18: Obecné zastupiteľstvo obce Košolná berie na vedomie Správu hlavnej kontrolórky o kontrolnej činnosti za rok 2018.
za hlasovalo :

6 poslancov

proti hlasovalo :

žiaden poslanec
zdržal sa hlasovania :
žiaden poslanec
9.2. Schválenie odmeny poslancom predchádzajúceho OZ
Poslanec Mgr. Igor Rábara predniesol žiadosť poslancov predchádzajúceho OZ o vyplatenie odmien poslancom za roky 2017 a 2018. Starosta obce vyjadril svoj názor, že nie je stotožnený s výplatou týchto odmien, nakoľko spomínaní poslanci OZ zmarili viaceré možnosti získania dotácií či NFP a tiež si podľa jeho mienky odmeny nezaslúžia. Avšak ak poslanci OZ schvália ich vyplatenie, tieto vyplatené budú.
Následne obecné zastupiteľstvo obce Košolná prijalo uznesenie č. 19: Obecné zastupiteľstvo obce Košolná schvaľuje vyplatenie odmien poslancom predchádzajúceho OZ za roky 2017 a 2018.
za hlasovalo :

4 poslanci

proti hlasovalo :

žiaden poslanec
zdržal sa hlasovania :
2 poslanci (Mgr. Zuzana Majkútová, Mgr. Martin Bobok)
9.3. Schvaľovanie členov komisie verejného poriadku a stavebníctva
Predseda komisie verejného poriadku a stavebníctva p. Dušan Hornák predložil poslancom OZ žiadosti štyroch občanov o účasť v komisii. 
Obecné zastupiteľstvo obce Košolná prijalo uznesenie č. 20: Obecné zastupiteľstvo obce Košolná berie na vedomie žiadosti štyroch občanov o členstvo v komisii verejného poriadku a stavebníctva.
za hlasovalo :

6 poslancov

proti hlasovalo :

žiaden poslanec
zdržal sa hlasovania :
žiaden poslanec
9.4. Žiadosť o právne stanovisko - byty do osobného vlastníctva
Mgr. Veronika Kramárová sa spýtala starostu obce prečo nebol do programu zaradený aj tento bod. Pripomenula starostovi, že na ustanovujúcom zasadnutí OZ prisľúbil, že tento bod bude zaradený do programu najbližšieho zasadnutia OZ. Tiež sa spýtala, či už má obec právne stanovisko k prechodu vlastníckeho práva po uplynutí lehoty 30 rokov. Starosta upozornil, že prevod vlastníckeho práva upravuje zákon o majetku obce, ktorý bol novelizovaný a tento jasne hovorí, že existuje síce predkupné právo, ale tiež verejná súťaž.  Starosta obce prisľúbil, že predmetné zmluvy so Štátnym fondom rozvoja a bývania (ŠFRB) a Ministerstvom dopravy SR poskytne právnemu zástupcovi obce na podrobnejšie preskúmanie. Ihneď ako bude zrejmé stanovisko právneho zástupcu, toto bude predložené na najbližšom zasadnutí OZ ako aj poskytnuté nájomníkom bytových domov.
9.5. Žiadosť o opravu strechy
Mgr. Veronika Kramárová požiadala o opravu strechy na bytovom dome s. č. 213, nakoľko jej zateká do bytu. Starosta obce jej prisľúbil, že osloví p. Lechoviča, ktorý sa o strechy bytových domov stará dlhodobo.
9.6. Žiadosť o vybudovanie priechodov pre chodcov

Mgr. Veronika Kramárová požiadala o vybudovanie priechodov pre chodcov pred MŠ, pred bytovým domom s. č. 204, tiež pri prechode hlavnej cesty medzi cestou „Na Záhumní“ a cestou „Na Ihrisko“ a pri bytových domoch. Starosta obce informoval prítomných, že vybudovanie priechodu pre chodcov neznamená len namaľovať biele čiary na cestu. Treba k tomu projekt, súhlas Dopravného inšpektorátu a podobne. Náklady na jeden priechod pre chodcov predstavujú cca 1 500 EUR.
9.7. Žiadosť rodiny Krajčovičovej o zaradenie ich pozemkov do ÚPNO Košolná
Na zasadnutí OZ sa zúčastnili viacerí členovia rodiny Krajčovičovej so žiadosťou o zaradenie ich pozemkov do Zmien a Doplnkov ÚPNO Košolná. P. Rudolf Krajčovič sa informoval, z akého dôvodu je postoj obce k ich žiadosti negatívny a tiež prečo boli na ich pozemkoch vysadené stromčeky bez ich vedomia. Starosta obce nesúhlasí s výstavbou rodinných domov na ich pozemkoch, nakoľko už teraz máme v ÚPNO Košolná viaceré lokality určené na výstavbu a ďalšie nie sú podľa jeho mienky potrebné. Tiež vyjadril názor, že rozsiahla výstavba nových domov by bola na úkor pôvodných Košolanov. P. Krajčovič vyjadril svoj názor, že neexistuje lepšia lokalita na výstavbu ako sú ich pozemky, nakoľko majú prístup k ceste, majú existujúcu elektrickú prípojku a aj vybudované verejné osvetlenie. Následne prebehla rozsiahla diskusia členov rodiny Krajčovičovej, starostu obce a niektorých poslancov OZ.
Obecné zastupiteľstvo obce Košolná prijalo uznesenie č. 21: Obecné zastupiteľstvo obce Košolná berie na vedomie žiadosť rodiny Krajčovičovej o zaradenie ich žiadosti do Zmien a Doplnkov ÚPNO Košolná..
za hlasovalo :

6 poslancov

proti hlasovalo :

žiaden poslanec
zdržal sa hlasovania :
žiaden poslanec
K bodu 10 „Diskusia“
Do diskusie nebol prihlásený žiadny diskusný príspevok.
K bodu 11. „Záver“

Následne starosta obce poďakoval prítomným za účasť a zasadnutie obecného zastupiteľstva ukončil.

Zapisovateľ zápisnice:  Lea Loučková

Overovatelia zápisnice :
Mgr. Igor Rábara, v .r.




Štefan Belica, v. r.
Neoddeliteľnou súčasťou tejto zápisnice je:
Príloha č. 1 –  Plán kontrolnej činnosti hlavnej kontrolórky Obce Košolná na 1. polrok 2019

Príloha č. 2 –  Správa hlavnej kontrolórky o kontrolnej činnosti za rok 2018  
PhDr. Martin Halaksa – starosta obce, v. r.

